KOUVOLAN KÄRÄJÄOIKEUS				
Kauppalankatu 43 A
45100 Kouvola
p. 010 36 45800				29.01.2008
f.  010 36 45801
kouvola.ko@om.fi

OIKEUSMINISTERIÖ
Oikeushallinto-osasto
PL 25
00023 Valtioneuvosto

Viite: Lausuntopyyntö OM 8/31/2007
Asia: Käräjäoikeusverkoston kehittäminen

Kouvolan käräjäoikeus esittää lausuntonaan oikeusministeriön työryhmän mietinnöstä "Käräjäoikeusverkoston kehittäminen" seuraavaa:

1. Työryhmä on ehdottanut, että käräjäoikeuksien lukumäärä supistettaisiin 25 käräjäoikeuteen muodostamalla jokaiseen maakuntaan 1 - 3 käräjäoikeutta.

Ehdotuksen mukaan Kymenlaakson maakuntaan muodostettaisiin Kouvolan ja Kotkan käräjäoikeuksista Kouvolan käräjäoikeus, jolla olisi pääkanslia Kouvolassa ja sivukanslia Kotkassa. 

Kymenlaakson käräjäoikeuksien osalta mietintöön liittyy eriävä mielipide. Sen mukaan Kouvolan ja Kotkan käräjäoikeudet tulisi säilyttää edelleen itsenäisinä. 

Työryhmä on lisäksi arvioinut ehdotettujen uusien käräjäoikeuksien asiamääriä ja niiden edellyttämiä henkilöstömääriä.

2. Kysymys on valtakunnallisesta hankkeesta. Sillä on yhtymäkohtia muilla hallinnonaloilla tapahtuneisiin organisaatiouudistuksiin ja niiden taustalla olleisiin syihin. 

Työryhmän toimeksiannon keskeisenä tehtävänä on ollut annettujen kriteerien puitteissa määritellä käräjäoikeusverkosto, ei niinkään enää se, tulisiko tällaiseen  käräjäoikeusverkoston uudistamiseen ryhtyä.   

Maakuntien erilaisuudesta johtuen ehdotetut uudet maakunnalliset käräjäoikeudet ovat varsin erilaisia. Samalla kunkin maakunnan osalta ehdotukseen liittyy erilaisia ongelmallisiksi koettuja seikkoja. Kysymys on siitä, mitkä käräjäoikeudet tulisi yhdistää, miten lakkaavien käräjäoikeuksien toiminnat hoidetaan ja lopulta siitä, tulisiko kaikkia yhdistämisiä ylipäätänsä toteuttaa. 

3. Kouvolan ja Kotkan käräjäoikeuksien yhdistäminen merkitsisi tuomioistuimen tuomarimäärän kaksinkertaistumista nykyisestä. Uudessa käräjäoikeudessa olisi tuomareita riittävästi vastaamaan mm. erikoistumalla ja erilaisilla vahvennetuilla kokoonpanoilla niihin mietinnössä esitettyihin lainkäytölle asetettuihin haasteisiin, jotka ovat osaltaan olleet perusteena ehdotukselle. Sivukanslia ei olisi pieni eikä siihen liittyisi pienten sivukanslioiden toiminnoissa havaittuja ongelmia.  Nämä seikat puoltavat ehdotuksen toteuttamista Kymenlaaksossa. 

Mietinnössä on katsottu, että uudistukselle asetetut tavoitteet voidaan parhaiten saavuttaa, jos käräjäoikeus toimii vain yhdessä toimipaikassa. Kymenlaaksoon ei tällaista käräjäoikeutta voida tunnetuista syistä muodostaa. Siten vaaraksi on nähty, että kahden toimipaikan malli vaikeuttaisi tavoitteiden saavuttamista eikä olisi omiaan tuomaan olennaista etua nykytilaan vaan voisi merkitä eräissä suhteissa jopa huononnusta. Tiedossa on myös, että Ruotsissa on monipaikkamallilla toimivista käräjäoikeuksista saatu kielteisiä kokemuksia. Samanlaisia kokemuksia on ollut Suomessa yhdistetyissä käräjäoikeuksissa. Kouvolan ja Iitin käräjäoikeuden yhdistyessä Iittiin jäi sivukanslia, kunnes Kouvolan uusi oikeustalo valmistui. Ongelmalliseksi koettiin Iitin sivukanslian osalta etenkin sen pienuus, yksi tuomari, muutama kansliahenkilökuntaan kuuluva ja haastemies. Nämä seikat eivät puolla uudistuksen toteuttamista Kymenlaaksossa.

Mikäli valtioneuvosto päättää yhdistää Kymenlaakson käräjäoikeudet, jää uudessa käräjäoikeudessa tehtäväksi järjestää toiminnat niin, että asetettuihin haasteisiin voidaan vastata ja tavoitteet saavuttaa. Voitaneen arvioida, että ehdotettu monipaikkamalli ei estä, mutta ehkä jossakin määrin vaikeuttaa tavoitteiden saavuttamista. Siten Kouvolan käräjäoikeus katsoo, että ehdotetun maakunnallisen käräjäoikeuden muodostamista vastaan ei voida esittää sellaisia seikkoja, joiden vuoksi toteuttamisesta tulisi luopua. 

Samalla on kuitenkin todettava, että jos Kouvolan ja Kotkan käräjäoikeudet päätettäisiin säilyttää itsenäisinä, voitaisiin niissä niiden koon, tuomarimäärän ja käsiteltävien asiamäärien puolesta järjestää toiminnat pitkälti samanlaisiksi  kuin suuremmissa käräjäoikeuksissa. Tällaisinakin nämä käräjäoikeudet voisivat varsin samanveroisesti kuin niitä suuremmat käräjäoikeudet vastata tuomioistuimille ja uudistukselle asetettuihin tavoitteisiin. 

4. Jos Kymenlaaksoon muodostetaan yksi maakunnallinen käräjäoikeus, nousee esille ymmärrettävästi kysymys käräjäoikeuden pääkanslian sijaintipaikasta. 

Mietinnössä ei ole tarkemmin perusteltu Kouvolan valintaa pääkanslian sijaintipaikaksi ja Kotkan valintaa sivukanslian sijaintipaikaksi. Sen johdosta Kouvolan käräjäoikeus tuo esiin eräitä näkökohtia, jotka puoltavat pääkanslian sijoittamista Kouvolaan. 

Kouvolan käräjäoikeuden alueella asuu lähes 97.000 asukasta, Kotkan käräjäoikeuden alueella noin 82.000. 

Kouvolan käräjäoikeudella on käytössään nykyaikaiset ja riittävät toimitilat henkilöstölle sekä istuntoja varten. Kiinteistöasioiden siirron jälkeen käräjäoikeudessa on 12 toimistohuonetta vapaana. Pääkäsittely- ja valmistelusaleja on yhteensä 10. Kouvolassa on siten tilat maakunnallisen käräjäoikeuden yhteisiä toimintoja varten valmiina. Eräät salit ovat niin suuria, että niissä voidaan käsitellä myös sellaisia asioita, jotka Kotkan käräjäoikeuden tiloissa ovat tuottaneet vaikeuksia. 

Mikäli käräjäoikeuden pääkanslia sijaitsisi Kotkassa, edellyttäisi se sivukanslian tarpeita suurempaa oikeustaloa ja samalla väistämättömästi tarpeettoman lisäkapasiteetin luomista. Tällaisille varoille pitäisi olla parempaa käyttöä. 

Kouvolan käräjäoikeuden yhteydessä toimivat käräjäoikeustyöskentelyn kannalta keskeiset valtion sidosryhmät. Lainkäyttöön liittyvä toiminta heidän kanssaan on voitu järjestää hyvin toimivaksi. Yhteydet Kouvolaan ovat kaikista suunnista hyvät. 

Kouvolassa kaikki on siten valmiina ehdotuksen mukaista käräjäoikeutta ja sen pääkansliaa varten. 

Kouvolan käräjäoikeus katsoo, että Kouvolan ja Kotkan nykyisistä käräjäoikeuksista muodostettavan uuden maakunnallisen käräjäoikeuden pääkanslian tulee sijaita Kouvolassa.

5. Henkilöstömäärien osalta työryhmä on suorittanut laskelmia, joiden perusteena ovat olleet eri asioiden määrät ja niihin käytettävä aika. 

Kouvolan käräjäoikeus toteaa tältä osin, että arviot ovat varsin suurpiirteisiä eikä niitä sellaisenaan tulisi hyväksyä henkilöstömäärien perusteeksi. Siten henkilömäärien perusteita tulisi arvioida tehtyä tarkempien ja monipuolisempien kriteerien perusteella. Toiminta käräjäoikeuksissa on ihmisistä kiinni. Yhä vaativammat tavoitteet kuormittavat aikaisempaa enemmän. Henkilöstön määrän on oltava aina sellainen, että käräjäoikeudet voivat suorittaa tehtävänä vaatimusten mukaisesti ja niin, että painopiste lainkäytössä todella siirtyy käräjäoikeuksiin.

	Laamanni		Martti Kurri